ТхьэмыщкIагъэ къызылъыса цIыхухэм и чэзум ядэIэпыкъун
КъБР-м и Правительствэм щекIуэкIа зэIущIэм и гугъу щащIащ бадзэуэгъуэм и 30-м къыкъуэуа жьапщэшхуэм и зэранкIэ, республикэм и щIыналъэхэу Прохладнэм хы- хьэ жылагъуэхэм ящыщу 7-мрэ Дзэлыкъуэм хиубыдэ къуажи 4-мрэ къыщыхъуа зэхэкъутэныгъэхэр зэман кIэщIым къриубыдэу гъэзэкIуэжы-нымкIэ щыIэ хэкIыпIэхэм. Зи гугъу тщIы районхэм я администрацэхэм я унафэщIхэр, Iуэхур зэпха министерствэ, ведомствэ зыбжанэм я тхьэмадэхэр щызэрихьэлIа зэхыхьэр къызэIуихащ Къэбэрдей-Балъкъэрым и Iэтащхьэ КIуэкIуэ Юрий.
— Дыкъэзыухъуреихь дунейр иужьрей илъэсхэм кIуэ пэтми нэхъ хуабэ зэрыхъум къишэ къэхъукъащIэхэм, ди жагъуэ зэрыхъунщи, ящыщщ дыгъуасэрей жьапщэшхуэм, языныкъуэхэм деж уэшхи уэи зыщIэтам, къытхуихьа тхьэмыщкIагъэхэр. Хъыбар къызэрыдагъэщIамкIэ, зэхэкъутэныгъэ ин дыдэхэр къыщыхъуащ ди республикэм и жылагъуэ зыбжанэм. Жьым курыт еджапIэу тIум, сабий саду 3-м, щэнхабзэмкIэ унэ зыбжанэм, унагъуэу куэдыкIейм я унащхьэхэр трихащ, зэхифыщIащ, электрокIапсэхэр зыпыщIа пкъохэр щIыпIэ куэдым къыщи- гъэуащ, языныкъуэхэм деж газ зрикIуэ бжьамийхэр щызэпитхъащ, — щыжиIащ КIуэкIуэ Юрий и пэублэ псалъэм.
КъызэрымыкIуэ щытыкIэр гъэзэкIуэжыным ехьэлIауэ ирагъэкIуэкI лэжьыгъэхэр зыхуэдэм и гугъу ящIащ УФ-м и МЧС-м Къэбэрдей-Балъкъэрым щиIэ и къудамэм и Iэтащхьэ Надёжин Михаил, КъБР-м и Правительствэм и УнафэщIым и япэ къуэдзэ — республикэм мэкъумэш хозяйствэмкIэ и министр Говоров Сергей, КъБР-м и Правительствэм и УнафэщIым и къуэдзэ — инфраструктурэмрэ бжыгъэхэр зи лъабжьэ зыужьыныгъэмкIэ министр Бэлэто- къуэ Владимир, «Налшык-газпром щIыналъэ зэхуаку газ» ООО-м и тхьэмадэ Цыплухин Александр, «Кавказ Ищхъэрэм и МРСК» — «Къэббалъкъэнерго» ПАО-м и унафэщIым и къалэнхэр зыгъэзащIэ Егъэн Албэч сымэ, нэгъуэщIхэми.
Республикэм и Iэтащхьэм зэIущIэм къыщызэхуэсахэм гу лъаригъэтащ зэгъэзэкIуэжыныгъэ лэжьыгъэхэр езыгъэкIуэкI цIыхухэр сыт и лъэныкъуэкIи сакъын, ток зрикIуэ кIапсэу щIым лъэIэсахэм, ныкъуэкъауэу къэна жыгышхуэхэм къапэкIухьын зэрыхуейм, нэгъуэщIхэми.
— КъэхъукъащIэ шынагъуэм къыздихьа зэхэкъутэныгъэхэм я инагъыр зыхуэдэр сыт и лъэныкъуэкIи зэпэлъытыпхъэщ, тхьэмыщкIагъэ къызылъыса цIыхухэм и чэзум дадэIэпыкъуфын хуэдэу. Япэу зызыщIэдгъэкъуапхъэхэм ящыщщ жьапщэм зи унащхьэ трихахэр, зи псэуалъэ зэхикъутахэр, электричествэ зэмыкIуэлIэжрэ газын-шэу къигъэнахэр. Властым и IэнатIэ зэмылIэужьыгъуэ-хэм ди къалэнщ зи гугъу сщIы Iуэхухэр Iэмал зэриIэкIэ нэхъ псынщIэу зэфIэгъэкIыныр, — къыхигъэщащ КIуэкIуэ Юрий.
КъБР-м и Премьер-министр Мусуков Алий зэрыжиIамкIэ, щIыпIэ псоми ток кIапсэхэр щызэпащIэжащ, жылагъуэхэм газыр щызэбгрызыгъэкI бжьамийхэр зэрагъэпэщыжащ.
КЪУМАХУЭ Аслъэн.
